Το Κορντόν Κάουγε εξερράγη τελευταία φορά το 1960, μετά το σεισμό των 9,5 ρίχτερ στη Βαλντίβια. Από τότε το ηφαιστειακό σύμπλεγμα ήταν ανενεργό για 50 χρόνια, μέχρι τον Ιούνιο του 2011. Στις 4 Ιουνίου το ηφαίστειο εξερράγη παράγοντας μια εκρηκτική στήλη ύψους 12 χιλιομέτρων. Ο αέρας μετέφερε τα ηφαιστειακά υλικά μέχρι την Αργεντινή, με αποτέλεσμα να κλείσει το αεροδρόμιο της πόλης Σαν Κάρλος ντε Μπαριλότσε, ενώ η στάχτη του ηφαιστείου διασκορπίστηκε σε όλο το νότιο ημισφαίριο. Οι αρχές της Χιλής απομάκρυναν από τις εστίες τους 3.500 άτομα. Η έκρηξη συνοδεύτηκε από σεισμούς με ένταση μέχρι 4 ρίχτερ. Το ηφαίστειο εξακολουθεί να παραμένει ενεργό μετά από αυτήν την έκρηξη.